**Proiect**

**O R D I N**

**privind organizarea simulării evaluării naționale pentru elevii clasei a VIII-a și a simulării probelor scrise ale examenului de bacalaureat național,**

**în anul școlar 2018 - 2019**

În temeiul prevederilor art.77, alin. (5) și ale art. 94, alin. (2) lit. e) din Legea educaţiei naţionale nr.1/2011, cu modificările și completările ulterioare,

În baza prevederilor OMECTS nr. 3753/2011 privind aprobarea unor măsuri tranzitorii în sistemul naţional de învăţământ, cu modificările și completările ulterioare,

În temeiul Hotărârii Guvernului nr. 26/2017 privind organizarea și funcționarea Ministerului Educației Naționale, cu modificările și completările ulterioare,

MINISTRUL EDUCAŢIEI NAȚIONALE

emite prezentul ordin:

Art.1. (1) Se aprobă organizarea simulării evaluării naționale pentru elevii clasei a VIII-a și a simulării probelor scrise ale examenului de bacalaureat național, în anul școlar 2018 - 2019, pentru familiarizarea elevilor cu rigorile unei evaluări naționale, respectiv ale unui examen de bacalaureat național și cu scopul de a optimiza rezultatele obținute de către elevii din învățământul preuniversitar la finalul studiilor gimnaziale/liceale.

(2) Simularea evaluării naționale se organizează pentru elevii claselor a VII-a şi a VIII-a; la simularea probelor scrise ale examenului de bacalaureat național participă elevii claselor a XI-a, a XII-a şi a XIII-a seral/frecvenţă redusă.

Art.2. Se aprobă Calendarul simulării evaluării naționale pentru elevii clasei a VIII-a și al simulării probelor scrise ale examenului de bacalaureat național, în anul școlar 2018 - 2019, prevăzut în Anexa nr. 1.

Art.3. – (1) Disciplinele la care se organizează simularea evaluării naționale pentru elevii clasei a VIII-a în anul școlar 2018 – 2019 sunt: limba și literatura română, limba și literatura maternă (pentru elevii aparținând minorităților naționale care au urmat cursurile gimnaziale în limba maternă), matematică.

(2) Lista conținuturilor pentru simularea evaluării naționale pentru elevii clasei a VII-a în anul școlar 2018 – 2019 este cea prevăzută în Anexa nr. 2.

(3) Lista conținuturilor pentru simularea evaluării naționale pentru elevii clasei a VIII-a în anul școlar 2018 – 2019 este cea prevăzută în Anexa nr. 3.

Art.4. – (1) Disciplinele la care se organizează simularea probelor scrise ale examenului de bacalaureat național pentru elevii clasei a XI-a zi şi clasa a XII-a seral/ frecvenţă redusă, învăţământ de masă, în anul școlar 2018 – 2019 sunt: limba și literatura română, limba și literatura maternă (pentru elevii de la toate filierele, profilurile şi specializările, care au urmat studiile liceale într-o limbă a minorităților naționale), matematică și istorie.

(2) Lista conținuturilor pentru simularea probelor scrise ale examenului de bacalaureat național pentru elevii clasei a XI-a zi şi clasa a XII-a seral/ frecvenţă redusă, învăţământ de masă, în anul școlar 2018 – 2019 este prevăzută în Anexa nr.4.

Art.5. – (1) Disciplinele la care se organizează simularea probelor scrise ale examenului de bacalaureat național pentru elevii clasei a XII-a şi a XIII-a seral/frecvenţă redusă în anul școlar 2018 – 2019 sunt: limba și literatura română, limba și literatura maternă (pentru elevii de la toate filierele, profilurile şi specializările, care au urmat studiile liceale într-o limbă a minorităților naționale), matematică, istorie, fizică, chimie, biologie, informatică, geografie, logică, argumentare și comunicare, psihologie, economie, sociologie, filosofie.

(2) Lista conținuturilor pentru simularea probelor scrise ale examenului de bacalaureat național pentru elevii clasei a XII-a şi a XIII-a seral/frecvenţă redusă în anul școlar 2018 – 2019 este cea prevăzută în Anexa nr. 5.

Art.6. Desfășurarea simulării evaluării naționale pentru elevii clasei a VIII-a și a simulării probelor scrise ale examenului de bacalaureat național, în anul școlar 2018 - 2019 se realizează în baza unei proceduri, care va fi comunicată inspectoratelor școlare.

Art.7. (1) Rezultatele obținute de elevi la simularea evaluării naționale pentru absolvenții clasei a VIII-a și la simularea probelor scrise ale examenului de bacalaureat național în anul școlar 2018 - 2019 sunt analizate la nivelul fiecărei unități de învățământ în care s-au desfășurat aceste simulări, prin discuții individuale cu elevii, dezbateri la nivelul clasei, ședințe cu părinții, precum și la nivelul consiliului profesoral, în vederea adoptării unor măsuri pentru îmbunătățirea performanțelor școlare.

(2) Notele obținute la simulările naționale nu se trec în catalog. Prin excepție, la solicitarea scrisă a elevului, notele obținute la simulările naționale pot fi trecute în catalog.

Art.8. Direcţia Generală Învățământ Secundar Superior și Educaţie Permanentă, Direcţia Generală Educaţie Timpurie, Învăţământ Primar și Gimnazial, Direcţia Minorităţi, Centrul Naţional de Evaluare şi Examinare, inspectoratele şcolare judeţene/al municipiului Bucureşti şi unităţile de învăţământ duc la îndeplinire prezentul ordin.

Art.9. Anexele 1 - 5 fac parte integrantă din prezentul ordin.

Art.10. Prezentul ordin se publică în Monitorul Oficial al României, Partea I.

**M I N I S T R U,**

**ECATERINA ANDRONESCU**

BUCUREŞTI

Nr. ……………..

Data: …………………..